Vastavalt võlaõigusseaduse kuni 05.04.2011. a  kehtivale redaktsioonile loetakse asja ostjale üleandmise kohustus müüja poolt täidetuks ning seega ka asja juhusliku hävimise ja kahjustumise riisiko ostjale üle läinuks, kui asi on müüja poolt vedajale (transpordiettevõtjale) üle antud. Vastav regulatsioon kehtis nii müügi korral äriühingute vahel kui ka tarbijamüügil. Võlaõigusseaduse muudatuse kohaselt loetakse asi tarbijast ostjale üle antuks ning risk üle läinuks koos asja üleandmisega tarbijale. See tähendab, et transpordiettevõtjale kauba üleandmisega  müüja kohustused veel tarbijast ostja ees täidetud ei ole ning ka kauba juhusliku hävimise ja kahjustumise riski kannab kauba transportimise ajal müüja, olenemata sellest, kas ta teostab veo oma transpordiga või kasutab selleks kolmandast isikust teenusepakkujat. Kaup loetakse tarbijale üle antuks ning risk tarbijale üle läinuks kauba üleandmisel transpordiettevõtjale üksnes juhul, kui transpordiettevõtja määrab tarbija.